กฎกระทรวงกฎกระทรวงฉบับที่3 (พ.ศ. 2521)ออกตามความในพระราชบัญญัติที่ราชพัสดุพ.ศ.2518----------- อาศัยอำนาจตามความในมาตรา6 มาตรา 8 และมาตรา 12 แห่งพระราชบัญญัติที่ราชพัสดุ พ.ศ. 2518รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ1 ให้ยกเลิกความในข้อ 10 และข้อ 11 แห่งกฎกระทรวง (พ.ศ. 2519) ออกตามความในพระราชบัญญัติที่ราชพัสดุ พ.ศ.2518และให้ใช้ความต่อไปนี้แทน `ข้อ10 กระทรวงทบวงกรมและองค์การปกครองท้องถิ่นใด ประสงค์จะใช้ที่ราชพัสดุเพื่อประโยชน์ในทางราชการถ้าที่ราชพัสดุนั้นตั้งอยู่ในกรุงเทพมหานคร ให้ทำความตกลงกับกรมธนารักษ์ แต่ถ้าตั้งอยู่ในจังหวัดอื่นให้แจ้งการขอใช้ที่ราชพัสดุนั้นต่อผู้ว่าราชการจังหวัด เมื่อได้รับความยินยอมจากผู้ว่าราชการจังหวัดให้ทำความตกลงกับกรมธนารักษ์ ข้อ11ให้กรมธนารักษ์พิจารณาอนุญาตให้กระทรวงทบวงกรมและองค์การปกครองท้องถิ่นใช้ที่ดินเพื่อประโยชน์ในทางราชการได้ตามที่จำเป็นและสมควร ในกรณีที่มีปัญหาเกี่ยวกับการพิจารณาอนุญาตซึ่งไม่อาจตกลงกันได้ให้เสนอเรื่องให้คณะกรรมการที่ราชพัสดุวินิจฉัยชี้ขาด' ข้อ2 ให้ยกเลิกความในข้อ 13 และข้อ 14 แห่งกฎกระทรวง (พ.ศ. 2519) ออกตามความในพระราชบัญญัติที่ราชพัสดุ พ.ศ.2518และให้ใช้ความต่อไปนี้แทน `ข้อ13 เมื่อปรากฏว่ากระทรวงทบวงกรมหรือองค์การปกครองท้องถิ่นใดเลิกใช้ประโยชน์ในที่ราชพัสดุ หรือประสงค์จะใช้ที่ราชพัสดุเพื่อประโยชน์ในทางราชการอย่างอื่นนอกจากที่ได้ตกลงไว้กับกรมธนารักษ์ให้กระทรวงทบวงกรมหรือองค์การปกครองท้องถิ่นนั้นแจ้งต่อกรมธนารักษ์เพื่อส่งคืนที่ราชพัสดุ หรือให้ทำความตกลงกับกรมธนารักษ์ใหม่แล้วแต่กรณี กระทรวงทบวงกรมหรือองค์การปกครองท้องถิ่นใดไม่ส่งคืนที่ราชพัสดุหรือปรากฏว่าได้ใช้ที่ราชพัสดุผิดไปจากที่ได้ตกลงไว้กับกรมธนารักษ์ให้กรมธนารักษ์ดำเนินการขอคืนที่ราชพัสดุนั้น ในกรณีที่มีปัญหาว่ากระทรวงทบวงกรมหรือองค์การปกครองท้องถิ่นดังกล่าวได้เลิกใช้ประโยชน์ในที่ราชพัสดุนั้นหรือกระทรวงทบวงกรมหรือองค์การปกครองท้องถิ่นนั้นได้ใช้ที่ราชพัสดุผิดจากข้อตกลงกับกรมธนารักษ์หรือไม่ ให้คณะกรรมการที่ราชพัสดุวินิจฉัยชี้ขาด ข้อ14 ให้กระทรวงทบวงกรมและองค์การปกครองท้องถิ่นดูแลและบำรุงรักษาที่ราชพัสดุที่ปกครองดูแลหรือใช้ประโยชน์เสมอวิญญูชนจะพึงสงวนทรัพย์สินของตนเอง' ข้อ3 ให้เพิ่มความต่อไปนี้เป็นข้อ 16 ทวิ แห่งกฎกระทรวง (พ.ศ. 2519) ออกตามความในพระราชบัญญัติที่ราชพัสดุ พ.ศ. 2518 `ข้อ16 ทวิ ที่ราชพัสดุที่กระทรวงทบวงกรมสงวนไว้แต่ยังไม่ได้ใช้ประโยชน์ในทางราชการ หากกระทรวงทบวงกรมที่ได้สงวนที่ดังกล่าวยินยอมกรมธนารักษ์จะนำมาจัดหาประโยชน์โดยการจัดให้เช่าเป็นการชั่วคราวก็ได้แต่ต้องเป็นการให้เช่าที่ผู้เช่าใช้อยู่อาศัย หรือใช้ประกอบการเกษตร' ข้อ4 ให้ยกเลิกความในข้อ 17 แห่งกฎกระทรวง (พ.ศ. 2519) ออกตามความในพระราชบัญญัติที่ราชพัสดุ พ.ศ. 2518และให้ใช้ความต่อไปนี้แทน `ข้อ17 การจัดให้เช่าให้กระทำโดยวิธีประมูลตามระเบียบที่กระทรวงการคลังกำหนด เว้นแต่ในกรณีดังต่อไปนี้จะจัดให้เช่าโดยไม่ต้องใช้วิธีประมูลก็ได้ (1)การให้เช่าที่ดินที่ผู้เช่าใช้อยู่อาศัย (2)การให้เช่าที่ดินที่ผู้เช่าใช้ประกอบการเกษตร (3)การให้รัฐวิสาหกิจที่เป็นนิติบุคคลเช่าเพื่อใช้เป็นที่ดำเนินงานของรัฐวิสาหกิจ (4)การให้องค์การปกครองท้องถิ่นเช่าเพื่อดำเนินการหาประโยชน์ตามอำนาจหน้าที่ (5)การให้เช่าที่ราชพัสดุเพื่อใช้ในกิจการอันเป็นสาธารณกุศลที่ไม่ได้มุ่งหากำไร (6)การให้เช่าที่ราชพัสดุเพื่อดำเนินการในทางสงเคราะห์ข้าราชการหรือเพื่อสวัสดิการของข้าราชการ (7)การให้เช่าอย่างอื่นที่คณะกรรมการที่ราชพัสดุเห็นว่าโดยสภาพไม่เหมาะสมที่จะทำการประมูล ในกรณีการเช่าตาม(4) องค์การปกครองท้องถิ่นต้องปฏิบัติตามหลักเกณฑ์และเงื่อนไขที่กระทรวงการคลังกำหนด' ข้อ5 ให้ยกเลิกความในข้อ 3 แห่งกฎกระทรวง ฉบับที่ 2 (พ.ศ. 2519) ออกตามความในพระราชบัญญัติที่ราชพัสดุ พ.ศ.2518และให้ใช้ความต่อไปนี้แทน `ข้อ3 การขายและการแลกเปลี่ยนที่ราชพัสดุให้กระทำโดยวิธีประมูล เว้นแต่ในกรณีการขายหรือการแลกเปลี่ยนให้แก่สำนักงานทรัพย์สินส่วนพระมหากษัตริย์องค์การปกครองท้องถิ่น หรือรัฐวิสาหกิจที่เป็นนิติบุคคล หรือการแลกเปลี่ยนที่คณะกรรมการตามข้อ 2 เห็นว่าโดยสภาพไม่เหมาะสมที่จะทำการประมูล จะกระทำโดยไม่ต้องใช้วิธีประมูลก็ได้ วิธีประมูลให้เป็นไปตามระเบียบที่กระทรวงการคลังกำหนด' ให้ไว้ณ วันที่ 29 มิถุนายน พ.ศ. 2521 สุพัฒน์ สุธาธรรม รัฐมนตรีว่าการกระทรวงการคลัง+------------------------------------------------------------------------------------------------------------------+หมายเหตุ:- เหตุผลในการประกาศใช้กฎกระทรวงฉบับนี้ คือโดยที่คณะกรรมการที่ราชพัสดุเห็นสมควรแก้ไขเพิ่มเติมหลักเกณฑ์เกี่ยวกับการใช้และจัดหาประโยชน์เกี่ยวกับที่ราชพัสดุและหลักเกณฑ์เกี่ยวกับการโอนกรรมสิทธิ์ที่ราชพัสดุที่มิใช่ที่ดินที่เป็นสาธารณสมบัติของแผ่นดินที่ใช้เพื่อประโยชน์ของแผ่นดินโดยเฉพาะ ในการนี้จำเป็นต้องแก้ไขเพิ่มเติมกฎกระทรวง(พ.ศ.2519) และกฎกระทรวง ฉบับที่ 2 (พ.ศ. 2519)ออกตามความในพระราชบัญญัติที่ราชพัสดุ พ.ศ. 2518จึงจำเป็นต้องออกกฎกระทรวงนี้[รก.2521/72/424/18 กรกฎาคม 2521]